กองอำนวยการร่วมถวายความปลอดภัยและการจราจรงานพระราชพิธีบรมราชาภิเษก เผย ขสมก. เตรียมนำรถปรับอากาศให้บริการประชาชน 5 พฤษภาคมนี้ ขณะที่รถไฟฟ้าใต้ดินสายสีม่วง-สีน้ำเงิน และแอร์พอร์ตลิงค์ ให้บริการฟรีตลอดทั้งวัน
พลตำรวจโท ไกรบุญ ทรวดทรง ผู้บัญชาการสำนักงานยุทธศาสตร์ตำรวจ แถลงภายหลังการประชุมคณะกรรมการกองอำนวยการร่วมถวายความปลอดภัยและการจราจรงานพระราชพิธีบรมราชาภิเษก ว่า รัฐบาลได้เพิ่มประสิทธิภาพการอำนวยความสะดวกประชาชนที่เดินทางมาร่วมงานพระราชพิธีบรมราชาภิเษก ในวันที่ 5 พฤษภาคมนี้ โดยจะให้บริการรถชัทเทิลบัส (Shuttle Bus) ของ ขสมก. 11 เส้นทาง ซึ่งปรับจากรถธรรมดามาเป็นรถปรับอากาศทั้งหมดตามจุดต่างๆ ตั้งแต่ 06.00 น. - 24.00 น. หรือจนกว่าจะส่งประชาชนออกจากพื้นที่ทั้งหมด         ขณะที่รถไฟฟ้ามหานครสายสีม่วง (เตาปูน-บางใหญ่) และสายสีน้ำเงิน (หัวลำโพง-บางซื่อ) รวมถึงแอร์พอร์ตลิงค์ จะให้บริการฟรีตลอดทั้งวันเช่นกัน หรือหากมีผู้โดยสารตกค้างจะให้บริการจนหมด โดยการให้บริการรถชัทเทิลบัสของ ขสมก. วันที่ 1 - 4 และ 7 พฤษภาคม 2562 เดินรถตั้งแต่เวลา 09.00 น. -22.00 น. หรือจนกว่าประชาชนจะออกจากสนามหลวงหมด         ส่วนวันที่ 6 พฤษภาคม จะเดินรถตั้งแต่ 09.00 น. -24.00 น. หรือจนกว่าประชาชนจะออกจากสนามหลวงหมด สำหรับรถโดยสารส่วนบุคคลสาธารณะ (แท๊กซี่) ทางกรมการขนส่งทางบก จะแนะนำเส้นทางให้ทราบเพื่อบริการประชาชน โดยเฉพาะหลังจบงานพระราชพิธี ในกรณีที่ประชาชนบางส่วนอาจต้องการเดินทางกลับบ้านโดยเร็วจะมีการประชาสัมพันธ์จุดขึ้นรถและแจ้งไปยังผู้ให้บริการรถแท็กซี่สามารถมาจอดรับประชาชนได้ต่อไป          นอกจากนี้ สำนักปลัดสำนักนายกรัฐมนตรี ยังได้จัดซุ้มตราสัญลักษณ์พระราชพิธีบรมราชาภิเษกขนาดใหญ่ (วปร.) เพื่อให้ประชาชนได้มาร่วมบันทึกภาพประวัติศาสตร์เป็นที่ระลึก ตั้งแต่วันที่ 1-7 พฤษภาคม โดยการไฟฟ้านครหลวงจะมาประดับไฟให้สำหรับประชาชนที่มาบันทึกภาพ ส่วนการซักซ้อมริ้วขบวนพยุหยาตราทางสถลมารค ในวันที่ 28 เมษายนนี้ ประชาชนยังสามารถเข้าชมและจับจองพื้นที่ได้เหมือนกับวันที่ 21 เมษายนที่ผ่านมา โดยมีการปิดการจราจรเส้นทางเดิมและจะปิดให้สั้นที่สุด ขณะที่ร้านค้าต่างๆ ยังสามารถเปิดค้าขายได้ตามปกติและเฝ้ารับเสด็จที่หน้าร้านของตนเองได้เช่นกัน.